Tammsaare kogu senist toodangut tervikuna võttes pole kõik eelkäi­vad maaelu kujutavad teosed muud kui eeltööd kapitaalsele romaanile Tõde ja õigus; nende tegelased tunduvad sulejoonistena Tõde ja õiguse tegelaskonna monumentaalse maali kõrval, - ka naistegelased: kõik nood käbedad või kurjad vanaperenaised, lihtmeelsed noorikud, heasüdamelised külaneiud. Mis neis kujudes osutatud, väljendub Tõde ja õiguse nais­kujudes viimse konsekventsini, igakülgselt, kõigis  erivarjundeis. Tähtsai­mad Tõde ja õiguse arvukaist naiskujudest on kahtlemata Krõõt ja Mari; Krõõda tütred Liisi ning Maret; mõningad teenijate tüdrukute kujud ning lopsakas, tüüpiline lobasuu ja keelekandja saunatädi.